Varșovia face presiuni asupra altor membri NATO pentru a-i forța să investească mai mult în contracararea economiei de război a Rusiei, notează Euronews.
Președintele Poloniei, Andrzej Duda, a făcut apel la membrii NATO să își majoreze cheltuielile pentru apărare la 3% din PIB, afirmând că alianța trebuie să facă mai mult pentru a se alinia eforturilor Rusiei de a-și crește propriile cheltuieli militare, în timp ce războiul din Ucraina continuă.
Mesajul lui Duda este valabil pentru Polonia, cât și pentru colegii europeni din NATO. Remarca a venit chiar înainte ca el și premierul polonez Donald Tusk să viziteze Washingtonul pentru a marca cea de-a 25-a aniversare a aderării Poloniei la NATO.
Polonia a aderat la alianță la 12 martie 1999, împreună cu Republica Cehă și Ungaria.
"Polonia este mândră că face parte din NATO de 25 de ani", a declarat Duda într-un discurs adresat națiunii sale. "Nu a existat și nu există un garant mai bun al securității decât Alianța Nord-Atlantică."